SKRIFTLIG FORESPØRGSEL P-3485/02

af Jaime Valdivielso de Cué (PPE-DE) til Kommissionen

(29. november 2002)

Om: Blokade af franske landeveje

De franske lastbilchauffører har indledt en protestaktion, som bl.a. indebærer blokade af landets vigtigste transportveje. Vejspærringerne må formodes at få negative virkninger på den samlede vejtransport i Den Europæiske Union.

Der er samtidig tale om en krænkelse af et af EU's principper, nemlig varernes frie bevægelighed, som især vil kunne berøre Spanien, fordi spanske varer nødvendigvis skal passere gennem Frankrig.

Kan Kommissionen gøre rede for, hvilke foranstaltninger den vil træffe for at sikre varernes frie bevægelighed i EU?

Hvilke sanktioner agter den at tage i anvendelse over for denne adfærd?

Hvilken godtgørelse vil de skadelidte modtage?

Svar afgivet på Kommissionens vegne af Frederik Bolkestein

(6. januar 2003)

Kommissionen blev underrettet om, at bestemte franske fagforeninger havde til hensigt at organisere demonstrationer for at få højere løn, hvilket fra den 23. november 2002 om aftenen kunne medføre blokade af vigtige transportveje.

Efter at have undersøgt disse oplysningers troværdighed iværksatte Kommissionen Fællesskabets advarsels- og tilsynsmekanisme som fastsat i Rådets forordning (EF) nr. 2679/98 af 7. december 1998 om det indre markeds funktion med hensyn til fri bevægelighed for varer mellem medlemsstaterne(1).

Med denne forordning oprettes en ordning for hurtig varsling i tilfælde af faktisk eksisterende eller eventuelt kommende handelshindringer, og medlemsstaterne forpligtes til at træffe de fornødne og passende foranstaltninger for at sikre fri bevægelighed for varer, herunder at indføre nationale retsprocedurer, der gør det muligt at få erstatning for eventuelle skader. Forordningen gør det i øvrigt muligt for Kommissionen at rette henvendelse til den berørte medlemsstat, hvori den pålægger denne at træffe sådanne foranstaltninger.

I henhold til artikel 3, stk. 2, i forordning (EF) nr. 2679/98 sendte Kommissionen således en fax til de franske myndigheder den 22. november 2002 for straks at udbede sig oplysninger om, hvordan, hvor længe, hvornår og hvor vejene i givet fald kunne blive blokeret, samt om, hvordan de franske myndigheder ville oplyse de erhvervsdrivende om disse aktioners karakter og varighed og om, hvad der ville blive gjort for at kontrollere dem, herunder fastlæggelse af alternative transportruter. Der blev ligeledes spurgt om, hvilke nationale retsprocedurer der fandtes til at sikre de erhvervsdrivende erstatning for eventuelle skader.

De franske myndigheder havde to dage til at informere EU om forstyrrelserne af trafikken og om de foranstaltninger, man fandt det passende at træffe. Forespørgslen og de franske myndigheders svar af 25. november 2002 blev øjeblikkeligt videresendt til de andre medlemsstater.

På baggrund af de franske myndigheders oplysninger vurderer Kommissionen, at der er truffet de fornødne og passende foranstaltninger til at sikre fri bevægelighed for personer og varer (ibrugtagning af et operativt tværministerielt center for krisestyring, effektiv assistance fra efterretningstjenesten og det lokale og nationale politi samt etablering af omkørselsveje). Resultatet blev, at der fra den 25. november 2002 om aftenen ikke blev registreret flere blokader.

(1) EFT L 337 af 12.12.1998.